## Odluka o izmjenama i dopunama Upute za jedinstvenu primjenu Odluke o adekvatnosti kapitala banaka

### NN 41/2006 (13.4.2006.), Odluka o izmjenama i dopunama Upute za jedinstvenu primjenu Odluke o adekvatnosti kapitala banaka

# HRVATSKA NARODNA BANKA

**990**

Na temelju članka 39. stavka 2. pod i) Zakona o Hrvatskoj narodnoj banci
(»Narodne novine«, br. 36/01.) i točke 11.1. Odluke o adekvatnosti kapitala
banke (»Narodne novine«, br. 17/03., 120/03., 149/05.) guverner Hrvatske narodne
banke donosi

## ODLUKU

### O IZMJENAMA I DOPUNAMA UPUTE ZA JEDINSTVENU PRIMJENU ODLUKE O ADEKVATNOSTI KAPITALA BANAKA

Članak 1.

U Uputi za jedinstvenu primjenu Odluke o adekvatnosti kapitala banaka (»Narodne
novine«, br. 195/03. i 39/04.) u Općim odrednicama posljednji paragraf mijenja
se i glasi:
»Iznosi izraženi u stranim valutama preračunavaju se u kune primjenom srednjeg
tečaja Hrvatske narodne banke koji vrijedi na dan sastavljanja izvještaja.
Iznosi izraženi u stranim valutama koje nisu iskazane na tečajnici Hrvatske
narodne banke preračunavaju se u valute EUR ili USD primjenom srednjih tečajeva
referentnih tržišta te ih se zatim preračunava u kune primjenom srednjeg tečaja
Hrvatske narodne banke koji vrijedi na dan sastavljanja izvještaja.«

Članak 2.

Obrascima PBA i PIRS mijenja se naziv u PBA1 i PIRS1 kroz cijelu Uputu.

Članak 3.

U Točki 1.1. pod naslovom »Obrazac PKZ – Pokrivenost kapitalnih zahtjeva
kapitalom« paragrafu prvom brojka: »2019« zamjenjuje se brojkom: »2023« a
brojka: »7022« zamjenjuje se brojkom: »9022«.

Članak 4.

U Točki 1.2. pod naslovom »Obrazac SAK – Stopa adekvatnosti kapitala« paragrafu
prvom brojka: »2019« zamjenjuje se brojkom: »2023« a brojka: »7022« zamjenjuje
se brojkom: »9022«.

Članak 5.

U Točki 2.2.2. pod nazivom »Odbici (I/B)«, briše se pretposljednji odlomak pod
12 koji glasi: » Pod goodwillom se u ovoj točki ne podrazumijeva negativni
goodwill, koji se evidentira kao odgođeni prihod.«

Članak 6.

Točka 2.2.4. pod naslovom »DOPUNSKI KAPITAL I (II/A)« paragraf prvi pod 17.
mijenja se i glasi: »17. Posebne rezerve za neidentificirane gubitke – Banka je
dužna u skladu s člankom 24. Odluke o klasifikaciji plasmana i potencijalnih
obveza banaka (»Narodne novine«, br. 17/03. i 149/05.) provoditi rezerviranja za
gubitke odnosno umanjenje vrijednosti na skupnoj osnovi za plasmane koji su
klasificirani u rizičnu skupinu A. Ukupan bruto iznos ovih rezervi banka upisuje
pod ovom pozicijom.«

Članak 7.

U Točki 2.2.5. pod naslovom: »ODBICI OD DOPUNSKOG KAPITALA I (II/B) paragraf
prvi pod 22. mijenja se i glasi:
»22 Banke su dužne u ovu poziciju unositi podatak o formiranim rezervama na
skupnoj osnovi koje će postupno isključivati iz Jamstvenog kapitala na način da
kao odbitnu stavku od dopunskog kapitala I.:
a) u izvješćima koja se odnose na 30. lipnja i 30. rujna 2006. godine navedu
iznos rezervi na skupnoj osnovi koji prelazi 1,25% zbroja ukupne kreditnim
rizikom ponderirane bilančne aktive iz obrasca PBA1 (polje 2023), ukupnih
kreditnim rizikom ponderiranih izvanbilančnih stavaka iz obrasca PIRS1 (polje
9022) i ukupnih kreditnim rizikom ponderiranih ostalih izvanbilančnih rizičnih
stavaka iz obrasca KOIRS (polje 9016 ili 9ZZZ).
b) u izvješćima koja se odnose na 31. prosinca 2006. i 31. ožujka 2007. godine
navedu iznos rezervi na skupnoj osnovi koji prelazi 1 % zbroja ukupne kreditnim
rizikom ponderirane bilančne aktive iz obrasca PBA1 (polje 2023), ukupnih
kreditnim rizikom ponderiranih izvanbilančnih stavaka iz obrasca PIRS1 (polje
9022) i ukupnih kreditnim rizikom ponderiranih ostalih izvanbilančnih rizičnih
stavaka iz obrasca KOIRS (polje 9016 ili 9ZZZ).
c) u izvješćima koja se odnose na 30. lipnja i 30. rujna 2007. godine navedu
iznos rezervi na skupnoj osnovi koji prelazi 0,75 % zbroja ukupne kreditnim
rizikom ponderirane bilančne aktive iz obrasca PBA1 (polje 2023), ukupnih
kreditnim rizikom ponderiranih izvanbilančnih stavaka iz obrasca PIRS1 (polje
9022) i ukupnih kreditnim rizikom ponderiranih ostalih izvanbilančnih rizičnih
stavaka iz obrasca KOIRS (polje 9016 ili 9ZZZ).
d) u izvješćima koja se odnose na 31. prosinca 2007. godine i 31. ožujka 2008.
godine navedu iznos rezervi na skupnoj osnovi koji prelazi 0,50 % zbroja ukupne
kreditnim rizikom ponderirane bilančne aktive iz obrasca PBA1 (polje 2023),
ukupnih kreditnim rizikom ponderiranih izvanbilančnih stavaka iz obrasca PIRS1
(polje 9022) i ukupnih kreditnim rizikom ponderiranih ostalih izvanbilančnih
rizičnih stavaka iz obrasca KOIRS (polje 9016 ili 9ZZZ).
e) u izvješćima koja se odnose na 30. lipnja i 30. rujna 2008. godine navedu
iznos rezervi na skupnoj osnovi koji prelazi 0,25 % zbroja ukupne kreditnim
rizikom ponderirane bilančne aktive iz obrasca PBA1 (polje 2023), ukupnih
kreditnim rizikom ponderiranih izvanbilančnih stavaka iz obrasca PIRS1 (polje
9022) i ukupnih kreditnim rizikom ponderiranih ostalih izvanbilančnih rizičnih
stavaka iz obrasca KOIRS (polje 9016 ili 9ZZZ).
f) počevši s 31. prosinca 2008. navedu cjelokupni iznos rezervi na skupnoj
osnovi.«

Članak 8.

U Točki 4.2.1. pod naslovom: »KREDITNIM RIZIKOM PONDERIRANA BILANČNA AKTIVA
(obrazac PBA1)« paragrafu prvom riječi: »iznos umanjenja u skladu s
odgovarajućim propisima Hrvatske narodne banke« zamjenjuju se riječima:
»rezerviranja za identificirane gubitke po plasmanima koja su utvrđena na
pojedinačnoj osnovi«.
Paragraf sedmi mijenja se i glasi: »Ponder 0% banka može dodijeliti
potraživanjima pokrivenim depozitima, i to do iznosa depozita; ali isključivo
onom dijelu potraživanja koji je pokriven depozitom koji je nominiran u istoj
valuti u kojoj je nominirano i potraživanje za koje je depozit založen. Ukoliko
navedeni uvjet nije zadovoljen cjelokupno potraživanje raspoređuje se kao da
založenog depozita niti nema.«
Iza paragrafa sedmog dodaju se novi paragrafi 8, 9, 10, 11 i 12 koji glase:
»U skladu s Odlukom ponder 50% dodjeljuje se:
– kunskim kreditima, te
– deviznim kreditima i kreditima uz valutnu klauzulu odobrenih dužnicima koji
imaju usklađenu deviznu poziciju prema odredbama Odluke o klasifikaciji plasmana
i potencijalnih obveza banaka
koji su potpuno i u cijelosti osigurani hipotekama ili fiducijarnim vlasništvom
nad stambenim objektima koji zadovoljavaju sljedeće uvjete:
– koji su ili koji će biti nastanjeni ili dani u najam od strane zajmoprimca
– koji je u vlasništvu zajmoprimca
– kod kojeg banka ima prvenstvo u redoslijedu namirenja potraživanja
– kad je objektivno procijenjena vrijednost objekta koji je dan u zalog veća od
ukupnih potraživanja po plasmanima za koje je dan kao osiguranje
– nema nikakvih zapreka za prodaju dužnikove imovine radi podmirenja njegovih
obveza.
Pod pojmom vlasništva iz paragrafa 8 i 9 smatra se i vlasništvo supružnika
zajmoprimca, odnosno vlasništvo nad stambenim objektom većinskog vlasnika tvrtke
kojoj je odobren zajam.
Deviznim kreditima i kreditima s valutnom klauzulom koji su osigurani hipotekom
ili fiducijarnim vlasništvom nad stambenim objektom koji zadovoljava kriterije
definirane prethodnim paragrafom kod kojih banka sukladno vlastitim politikama
utvrdi da devizna pozicija dužnika nije usklađena dodjeljuje se ponder 75%.
U smislu ove Upute kratkoročni krediti (s ugovorenim rokom otplate do 12
mjeseci) ukoliko glavnica pojedinačnih kredita odobrenih fizičkim osobama ne
prelazi 50 tisuća kuna, odnosno 500 tisuća kuna odobrenih pravnim osobama
smatraju se zaštićenim stavkama; te ih banka može ovisno o njihovom karakteru
raspoređivati u pondere koji su predviđeni za potraživanja od dužnika sa
usklađenim deviznim pozicijama.
Sva ostala devizna potraživanja i potraživanja uz valutnu klauzulu (uključujući
i dužničke vrijednosne papire) za koja sukladno Odluci o klasifikaciji plasmana
i potencijalnih obveza banaka, banka nema obvezu procjenjivanja usklađenosti
devizne pozicije dužnika, a podliježu ponderiranju smatraju se potraživanjima od
dužnika s neusklađenom deviznom pozicijom sve dok banka sukladno vlastitim
politikama ne utvrdi da je dužnikova devizna pozicija usklađena.«
Dosadašnji paragraf 8 briše se.
Dosadašnji paragraf 9 postaje paragraf 13.

Članak 9.

U Točki 4.2.2. pod naslovom:« KREDITNIM RIZIKOM PONDERIRANE IZVANBILANČNE
RIZIČNE STAVKE (obrazac PIRS1)« paragrafu prvom iza riječi: »gubitke« dodaju se
riječi: »koji su utvrđeni na pojedinačnoj osnovi«.
U paragrafu drugom iza riječi: »gubitke« dodaju se riječi: »koje su utvrđene na
pojedinačnoj osnovi«.

PRIJELAZNE I ZAVRŠNE ODREDBE

Članak 10.

Financijska izvješća sa stanjem na dan 31. ožujka 2006. godine sastavit će se
prema odredbama Upute za jedinstvenu primjenu Odluke o adekvatnosti kapitala
(»Narodne novine«, br. 195/03. i 39/04.).
Ova Odluka stupa na snagu osam dana od dana objave u »Narodnim novinama«.

O. br. 200-020/03-06/ŽR
Zagreb, 3. travnja 2006.

Guverner
Hrvatske narodne banke
**dr. sc. Željko Rohatinski**, v. r.

![](dodatni/145587.gif)
![](dodatni/145588.gif)
![](dodatni/145589.gif)
![](dodatni/145590.gif)

Odluka, NN 41/2006-990
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)